Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ ο οποίος συμπληρώνει τον κανονισμό (EΟΚ) αριθ. 302/93, για την ίδρυση Ευρωπαϊκού Κέντρου Παρακολούθησης Ναρκωτικών και Τοξικομανίας (EΚΠΝΤ) (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

I. ΕΙΣΑΓΩΓΗ

Το Σχέδιο Δράσης της Ευρωπαϊκής Ένωσης για την Καταπολέμηση των Ναρκωτικών (2000-2004) [1] προβλέπει το γενικό πλαίσιο της κοινοτικής δράσης για την καταπολέμηση της παράνομης διακίνησης ναρκωτικών, τόσο στο εσωτερικό όσο και στο εξωτερικό. Παρέχει δε την αναγκαία συνέχεια στην κοινοτική δράση για την αντιμετώπιση του φαινομένου των ναρκωτικών, χρησιμοποιώντας ως βάση το εφαρμοζόμενο σήμερα σχέδιο δράσης (1995-1999).

[1] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, σχετικά με ένα Πρόγραμμα της Ευρωπαϊκής Ένωσης για την Καταπολέμηση των Ναρκωτικών (2000-2004) - COM(1999)239 τελικό, της 26.05.1999.

Όπως αναφέρεται στο προαναφερόμενο Σχέδιο Δράσης της Ευρωπαϊκής Ένωσης για την Καταπολέμηση των Ναρκωτικών (2000-2004), η προενταξιακή στρατηγική που ενεκρίθη από το Ευρωπαϊκό Συμβούλιο του Λουξεμβούργου (Δεκέμβριος 1997) συμπεριελάμβανε τη δυνατότητα των υποψήφιων χωρών να γίνουν μέλη ορισμένων επικουρικών οργάνων, όπως του ΕΚΠΝΤ. Τον Σεπτέμβριο του 1998, η Επιτροπή συμφώνησε ότι θα ήταν επιθυμητή η συμμετοχή σ? αυτά τα επικουρικά όργανα και των υποψήφιων χωρών μετά την κατά περίπτωση έκδοση των σχετικών αποφάσεων. Η Επιτροπή προτίθεται να παρουσιάσει ένα σχέδιο διαπραγματευτικής εντολής για όλες τις υποψήφιες χώρες, με στόχο τη συμμετοχή τους στο ΕΚΠΝΤ μέσω διμερών διαπραγματεύσεων με καθένα απ' αυτά που θα υποβάλει επίσημη αίτηση.

Το Ευρωπαϊκό Κοινοβούλιο, εκδίδοντας το ψήφισμά του σχετικά με την Ετήσια Έκθεση 1997 του ΕΚΠΝΤ, για την κατάσταση του προβλήματος των ναρκωτικών στην Ευρωπαϊκή Ένωση [2], ανέφερε ότι θεωρεί ουσιώδη την εκ μέρους του ΕΚΠΝΤ έναρξη της ενσωμάτωσης των υποψήφιων χωρών από την Κεντρική και την Ανατολική Ευρώπη, καθώς και της Κύπρου, στο δίκτυο REITOX, καθώς και της συνεκτίμησης των στοιχείων από τις χώρες αυτές κατά τη σύνταξη των εκθέσεων και αναλύσεών του.

[2] Έκθεση Schaffner (PE: A4-0294/98), Ψήφισμα αριθ.12.

Η Επιτροπή προτίθεται να υποστηρίξει οικονομικά, μέσω των κοινοτικών προγραμμάτων, την ενσωμάτωση των υποψήφιων χωρών στις δραστηριότητες του ΕΚΠΝΤ και τη δημιουργία διαρθρωτικών δεσμών με το δίκτυο REITOX, δίδοντας ιδιαίτερη προσοχή στις χώρες της Κεντρικής και Ανατολικής Ευρώπης μέσω του Πολυκρατικού Προγράμματος του PHARE κατά των Ναρκωτικών, με αποδέκτες και την Αλβανία, τη Βοσνία-Ερζεγοβίνη και την πρώην Γιουγκοσλαβική Δημοκρατία της Μακεδονίας.

Επισυνάπτεται πρόταση κανονισμού (ΕΚ) του Συμβουλίου, ο οποίος τροποποιεί τον κανονισμό (ΕΟΚ) αριθ. 302/93, για την ίδρυση του ΕΚΠΝΤ. Η εν λόγω πρόταση υποβάλλεται διότι ο ιδρυτικός κανονισμός δεν προβλέπει τη δυνατότητα του κέντρου αυτού να εφαρμόζει μόνο του προγράμματα διαρθρωτικής τεχνικής συνδρομής.

II. ΤΟ ΠΟΛΥΚΡΑΤΙΚΟ ΠΡΟΓΡΑΜΜΑ ΤΟΥ PHARE ΚΑΤΑ ΤΩΝ ΝΑΡΚΩΤΙΚΩΝ

Στο πλαίσιο του Πολυκρατικού Προγράμματος του PHARE κατά των Ναρκωτικών, το σχέδιο του PHARE για τα συστήματα πληροφόρησης για τα ναρκωτικά (Drug Information Systems - DIS), το οποίο άρχισε να εφαρμόζεται το 1993, αποσκοπούσε στην παροχή συνδρομής προς τις χώρες της Κεντρικής και της Ανατολικής Ευρώπης (ΚΑΕ) για την ανάπτυξη και ενδυνάμωση των πληροφοριακών συστημάτων και δικτύων τους με στόχο τη συλλογή, επεξεργασία και διάδοση στοιχείων σχετικών με τα ναρκωτικά και την τοξικομανία στις χώρες αυτές. Τούτο επιτυγχάνεται κυρίως με την παροχή πληροφοριών, τεχνογνωσίας, κατάρτισης και τεχνικού εξοπλισμού προς τις συνεργαζόμενες χώρες.

Με γνώμονα την προενταξιακή στρατηγική της Ευρωπαϊκής Ένωσης, το σχέδιο DIS ανελήφθη ως παράλληλη, συμπληρωματική και συντονισμένη με τις δραστηριότητες του ΕΚΠΝΤ δράση. Το σχέδιο PHARE/DIS περιλαμβάνει ως σημαντικότερες δραστηριότητες τη σύνταξη εθνικών εκθέσεων για την κατάσταση των ναρκωτικών σε καθεμία από τις συνεργαζόμενες χώρες, με βάση τις κατευθυντήριες γραμμές του ΕΚΠΝΤΓ. Για την καθοδήγηση και τη διευκόλυνση των εμπειρογνωμόνων των χωρών ΚΑΕ κατά τη σύνταξη των εκθέσεων, δημιουργήθηκε σύζευξη με στρατηγικά σημεία επαφής στην ΕΕ.

Αυτή τη στιγμή δημιουργούνται εθνικά στρατηγικά σημεία επαφής στις υποψήφιες χώρες της Κεντρικής και της Ανατολικής Ευρώπης: Βουλγαρία, Τσεχία, Εσθονία, Λεττονία, Λιθουανία, Ρουμανία, Σλοβακία και Σλοβενία. Στην Πρώην Γιουγκοσλαβική Δημοκρατία της Μακεδονίας (ΠΓΔΜ) έχει ήδη δημιουργηθεί εθνικό στρατηγικό σημείο επαφής. Στην Πολωνία, τον ρόλο του στρατηγικού σημείου για το σχέδιο του PHARE που αφορά τα συστήματα πληροφόρησης για τα ναρκωτικά (Drugs Information Systems) διεκπεραιώνει ένας τοπικός σύνδεσμος, στη δε Ουγγαρία, ο εθνικός συντονιστής για τα ναρκωτικά, με τη συμπαράσταση του τοπικού συνδέσμου του προαναφερόμενου σχεδίου του PHARE. Στην Αλβανία και στη Βοσνία-Ερζεγοβίνη δεν υπάρχουν ακόμη στρατηγικά σημεία επαφής.

III. ΤΟ ΕΚΠΝΤ

Το ΕΚΠΝΤ, το οποίο ιδρύθηκε με τον κανονισμό (EΟΚ) αριθ. 302/93 [3] του Συμβουλίου, είναι ένα κοινοτικό επικουρικό όργανο με αποστολή την παροχή στην Ευρωπαϊκή Ένωση και στα κράτη μέλη της αντικειμενικών, αξιόπιστων και συγκρίσιμων πληροφοριακών στοιχείων για τα ναρκωτικά και την τοξικομανία. Με βάση τα στοιχεία αυτά, τα κράτη μέλη και τα κοινοτικά όργανα μπορούν να λαμβάνουν τεκμηριωμένες και αντικειμενικές αποφάσεις για την καταπολέμηση της παράνομης διακίνησης ναρκωτικών.

[3] ΕΕ L 36, 12.2.1993.

Το ΕΚΠΝΤ είναι υπεύθυνο για τη συγκρότηση και τον συντονισμό, σε συνεργασία με τα κράτη μέλη, του Ευρωπαϊκού Δικτύου Πληροφόρησης για τα Ναρκωτικά και την Τοξικομανία (REITOX). Το δίκτυο αυτό περιλαμβάνει τεχνικά μέσα και ανθρώπινο δυναμικό, συνδέει δε το ΕΚΠΝΤ με τα εθνικά δίκτυα πληροφόρησης για τα ναρκωτικά (εθνικά στρατηγικά σημεία επαφής) καθώς και με τα πληροφοριακά συστήματα των διεθνών και ευρωπαϊκών οργανισμών και φορέων που συνεργάζονται με το εν λόγω κέντρο.

Με γνώμονα την ανάγκη προοδευτικής οργάνωσης της συμμετοχής των υποψήφιων χωρών της Κεντρικής και της Ανατολικής Ευρώπης, καθώς και της Αλβανίας, της Βοσνίας-Ερζεγοβίνης και της ΠΓΔΜ, στις δραστηριότητες του ΕΚΠΝΤ και στα βασικά καθήκοντα του δικτύου REITOX, όπως αυτά προβλέπονται στο Πρόγραμμα Εργασίας του ΕΚΠΝΤ για την περίοδο 1998-2000, η Επιτροπή προτίθεται να αναθέσει απ' ευθείας στο ΕΚΠΝΤ την εφαρμογή των σχεδίων του PHARE που αφορούν τα συστήματα πληροφόρησης για τα ναρκωτικά.

Η επιδίωξη αυτή περιλαμβάνει και μια σημαντική θεσμική παράμετρο, η οποία αποβλέπει στην ενδυνάμωση του ρόλου των εθνικών στρατηγικών σημείων επαφής στις υποψήφιες χώρες της Κεντρικής και της Ανατολικής Ευρώπης, έτσι ώστε να υπάρχει αντιστοιχία με την πολυκλαδική αποστολή του ΕΚΠΝΤ και την απόφαση του Διοικητικού Συμβουλίου του ΕΚΠΝΤ (23.10.98) σχετικά με τον ρόλο και τη χρηματοδότηση των εθνικών στρατηγικών σημείων επαφής [4].

[4] Για τα εθνικά στρατηγικά σημεία επαφής στα κράτη μέλη αποφασίσθηκαν τα ακόλουθα κύρια καθήκοντα: (1) Ενημέρωση της ετήσιας εθνικής έκθεσης (2) Ενημέρωση του χάρτη πληροφοριών (3) Δρομολόγηση της ανταλλαγής πληροφοριών στο πλαίσιο της δράσης για τη μείωση της ζήτησης ναρκωτικών (EDDRA) (4) Υλοποίηση της κοινής δράσης για τα νέα συνθετικά ναρκωτικά (5) Εφαρμογή 5 βασικών εναρμονισμένων δεικτών (δείκτης ζήτησης θεραπείας από ναρκομανείς, δείκτης θνησιμότητας και αιτίων θανάτου μεταξύ των ναρκομανών, δείκτης εμφάνισης λοιμωδών νόσων μεταξύ των ναρκομανών, βελτίωση της συγκρισιμότητας των ερευνών μεταξύ του γενικού πληθυσμού, βελτίωση της συγκρισιμότητας των εκτιμήσεων ως προς τον βαθμό διάδοσης).

Η Επιτροπή θα μπορούσε να ενισχύσει οικονομικά το ΕΚΠΝΤ για συνεργασία και με άλλες υποψήφιες χώρες, στο πλαίσιο της επιδίωξης των ίδιων στόχων.

IV. Η ΠΡΟΤΑΣΗ ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ, Ο ΟΠΟΙΟΣ ΣΥΜΠΛΗΡΩΝΕΙ ΤΟΝ ΚΑΝΟΝΙΣΜΟ (ΕΟΚ) ΑΡΙΘ. 302/93, ΓΙΑ ΤΗΝ ΙΔΡΥΣΗ ΤΟΥ ΕΚΠΝΤ

Ο κανονισμός (ΕΟΚ) αριθ. 302/93 του Συμβουλίου, για την ίδρυση του ΕΚΠΝΤ, δεν περιλαμβάνει στους στόχους του και τη εφαρμογή σχεδίων διαρθρωτικής τεχνικής συνδρομής.

Το άρθρο 1 του εν λόγω κανονισμού αναφέρει: Το κέντρο παρακολούθησης έχει ως στόχο να παρέχει στην Κοινότητα και στα κράτη μέλη της, στους τομείς που αναφέρονται στο άρθρο 4, αντικειμενικές, αξιόπιστες και συγκρίσιμες σε ευρωπαϊκό επίπεδο πληροφορίες για το φαινόμενο των ναρκωτικών και της τοξικομανίας, καθώς και για τις συνέπειές τους.

Για τον λόγο αυτόν, Επιτροπή συνέταξε ένα σχέδιο κανονισμού (ΕΚ) του Συμβουλίου, ο οποίος συμπληρώνει τον κανονισμό (EΟΚ) αριθ. 302/93 του Συμβουλίου, για την ίδρυση του ΕΚΠΝΤ.

Η προτεινόμενη τροποποίηση αποσκοπεί στην εξασφάλιση των δυνατοτήτων για την άμεση εφαρμογή από το ΕΚΠΝΤ, με την οικονομική υποστήριξη εκ μέρους κοινοτικών προγραμμάτων, σχεδίων διαρθρωτικής τεχνικής συνδρομής στον τομέα των συστημάτων πληροφόρησης για τα ναρκωτικά στις υποψήφιες για ένταξη χώρες που επιθυμούν να συμμετάσχουν στο ΕΚΠΝΤ. Ιδιαίτερη προσοχή θα δοθεί στις χώρες της Κεντρικής και της Ανατολικής Ευρώπης, καθώς και σε εκείνες που δεν είναι μεν υποψήφιες αλλά μετέχουν στο Πολυκρατικό Πρόγραμμα του PHARE κατά των Ναρκωτικών: Αλβανία, Βοσνία-Ερζεγοβίνη και ΠΓΔΜ.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ ο οποίος συμπληρώνει τον κανονισμό (EΚ) αριθ. 302/93, για την ίδρυση του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 308 (πρώην άρθρο 235),

την πρόταση της Επιτροπής [5],

[5] ΕΕ C

τη γνώμη του Ευρωπαϊκού Κοινοβουλίου [6],

[6] ΕΕ C

Εκτιμώντας:

1. ότι στις 8 Φεβρουαρίου 1993 το Συμβούλιο εξέδωσε τον κανονισμό (EΟC) αριθ. 302/93 [7], για την ίδρυση του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ),

[7] ΕΕ L 36, 12.2.1993.

2. ότι το ΕΚΠΝΤ είναι υπεύθυνο για τη συγκρότηση και τον συντονισμό, σε συνεργασία με τα κράτη μέλη, ενός ευρωπαϊκού δικτύου πληροφόρησης για τα ναρκωτικά και την τοξικομανία (REITOX),

3. ότι το Ευρωπαϊκό Κοινοβούλιο, με το ψήφισμα που εξέδωσε τον Σεπτέμβριο του 1998 σχετικά με την ετήσια έκθεση 1997 του Ευρωπαϊκού Κέντρου Παρακολούθησης Ναρκωτικών και Τοξικομανίας, η οποία αναφερόταν στην κατάσταση του προβλήματος των ναρκωτικών στην ΕΕ, ανέφερε ότι θεωρεί ουσιώδους σημασίας την εκ μέρους του ΕΚΠΝΤ έναρξη της διαδικασίας ενσωμάτωσης των υποψηφίων χωρών της Κεντρικής και της Ανατολικής Ευρώπης και της Κύπρου στο δίκτυο REITOX και της ένταξης των στοιχείων από τις χώρες αυτές στις εκθέσεις και αναλύσεις του,

4. ότι υπάρχει ανάγκη σταδιακής μεθόδευσης της συμμετοχής των χωρών της Κεντρικής και της Ανατολικής Ευρώπης (ΚΑΕ) στις δραστηριότητες του ΕΚΠΝΤ και στα κύρια καθήκοντα του REITOX, όπως προβλέπεται στο πρόγραμμα Εργασίας του ΕΚΠΝΤ για την περίοδο 1998-2000,

5. ότι το Πολυκρατικό Πρόγραμμα του PHARE κατά των Ναρκωτικών αποσκοπεί ιδίως στην παροχή συνδρομής στις χώρες της Κεντρικής και της Ανατολικής Ευρώπης για την ανάπτυξη και την ενδυνάμωση των συστημάτων και των δικτύων πληροφόρησης, με στόχο τη συγκέντρωση, επεξεργασία και διάδοση των στοιχείων που αφορούν τα ναρκωτικά και την τοξικομανία στις χώρες ΚΑΕ,

6. ότι είναι επιθυμητό να ανατεθεί απ? ευθείας στο ΕΚΠΝΤ η εφαρμογή των σχεδίων διαρθρωτικής τεχνικής συνδρομής στον τομέα των συστημάτων πληροφόρησης υπέρ των υποψήφιων χωρών της Κεντρικής και της Ανατολικής Ευρώπης καθώς και άλλων χωρών, με σκοπό την εμπλοκή τους στις δραστηριότητες του ΕΚΠΝΤ καθώς και τη δημιουργία δεσμών με το δίκτυο REITOX,

7. ότι είναι απαραίτητο το ΕΚΠΝΤ να καλύψει κατά την αντιμετώπιση του θέματος όλες τις χώρες PHARE που μετέχουν στο Πολυκρατικό Πρόγραμμα PHARE κατά των Ναρκωτικών, συμπεριλαμβανόμενης έτσι της Αλβανίας, της Βοσνίας-Ερζεγοβίνης και της πρώην Γιουγκοσλαβικής Δημοκρατίας της Μακεδονίας,

8. ότι τα σχέδια διαρθρωτικής τεχνικής συνδρομής που πρέπει να εφαρμόσει το ΕΚΠΝΤ στις υποψήφιες χώρες και στις χώρες που είναι επιλέξιμες για το πρόγραμμα PHARE συμπεριλαμβάνουν ιδίως δραστηριότητες σχετιζόμενες με τον συντονισμό και την ανταλλαγή πληροφοριών, τη μεταφορά τεχνογνωσίας, τη δημιουργία και την ενίσχυση διαρθρωτικών δεσμών με το δίκτυο REITOX και τη συγκρότηση και παγίωση εθνικών στρατηγικών σημείων επαφής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

’ρθρο 1

Το άρθρο 1 παρ. 4 του κανονισμού (EΟΚ) αριθ. 302/93 τροποποιείται ως εξής:

4. Με την επιφύλαξη του άρθρου 2 σημείο Δ. 14, το ΕΚΠΝΤ δεν μπορεί να λαμβάνει μέτρα τα οποία κατά οποιονδήποτε τρόπο εκφεύγουν των ορίων του τομέα των πληροφοριών και της επεξεργασίας τους.

’ρθρο 2

Το άρθρο 2 παρ. Δ του κανονισμού (ΕΟΚ) αριθ. 302/93 συμπληρώνεται ως εξής:

14. Μετά από σχετικό αίτημα της Επιτροπής, το ΕΚΠΝΤ μπορεί να παρέχει διαρθρωτική τεχνική συνδρομή στον τομέα των συστημάτων πληροφόρησης για τα ναρκωτικά προς τις υποψήφιες χώρες και προς τις χώρες που είναι επιλέξιμες για το πρόγραμμα PHARE, και τούτο με στόχο την εμπλοκή τους στις δραστηριότητες του ΕΚΠΝΤ και τη δημιουργία διαρθρωτικών δεσμών με το δίκτυο REITOX.

’ρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος